ORDE do 30 de novembro de 2009 pola que se aproban as bases reguladoras para a convocatoria de catorce bolsas de formación de expertos/as en cooperación internacional para o desenvolvemento.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/12/2009

A política de cooperación ao desenvolvemento está experimentando na nosa comunidade autónoma un importante crecemento, que concorre xunto coas executadas polo Reino de España, a Unión Europea e os organismos internacionais -singularmente os programas das Nacións Unidas-, tanto no relativo a medios e instrumentos financeiros como á extensión xeográfica que abarca, sendo necesaria a formación de recursos humanos para o desenvolvemento das accións neste eido, especialmente tras a aprobación e publicación da Lei 3/2003, do 19 de xuño, de cooperación para o desenvolvemento, pola que a Comunidade Autónoma de Galicia asume a responsabilidade de cooperar con outros países para propiciar o seu desenvolvemento integral.
Así mesmo, o I Plan Director 2006-2009 da Cooperación Galega, aprobado polo Parlamento de Galicia o 24 de abril de 2006, subliña a necesidade de formar persoal especializado que contribúa ao fortalecemento do sistema galego de cooperación, establecendo o compromiso de aumentar as bolsas de cooperación internacional en países en vías de desenvolvemento.
Así, coa aprobación das bases reguladoras para a convocatoria de bolsas preténdese apoiar a formación de expertos/as en cooperación internacional, coa finalidade de complementar a formación académica dos titulados/as universitarios con estadías na Dirección Xeral de Relacións Exteriores e coa UE, nos proxectos que, co apoio da Xunta de Galicia, se executen nos países prioritarios da cooperación galega, nas oficinas técnicas de Cooperación dependentes da Axencia Española de Cooperación Internacional para o Desenvolvemento, de acordo co previsto no convenio subscrito entre esta axencia e a Xunta de Galicia, ou noutros organismos internacionais, e co previsto nos acordos subscritos para o efecto.
Esta orde tramítase ao abeiro do disposto no artigo 1.1º da orde da Consellería de Economía e Facenda do 11 de febreiro de 1998, pola que se regula a tramitación anticipada de expedientes de gasto, na redacción dada pola Orde do 27 de novembro de 2000, ao existir crédito adecuado e suficiente no proxecto de Lei de orzamentos xerais da Comunidade Autónoma de Galicia, aprobado polo Consello da Xunta de Galicia do día 15 de outubro de 2009.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo único.
1. Aprobar as bases reguladoras para a convocatoria de bolsas destinadas á formación de expertos/as en cooperación internacional para o desenvolvemento que se inclúe no anexo a esta orde.
2. Convocar a concesión de catorce bolsas de acordo coas ditas bases reguladoras pola contía global para o ano 2010 de 227.160 euros con cargo ás aplicacións orzamentarias 05.06.331A.480.0, por unha contía de 29.700 euros, e 05.06.331A.490.1, por unha contía de 197.460 euros, que figuran no proxecto de Lei de orzamentos xerais da comunidade autónoma para o ano 2010.
Disposición adicional
A concesión das bolsas de formación reguladas nesta orde estará supeditada á existencia de crédito suficiente nos programas 05.06.331A.480.0 e 05.06.331A.490.1 dos orzamentos xerais da comunidade autónoma para o ano 2010.
Disposicións derradeiras
Primeira.-Para todo o non previsto nesta orde aplicarase o disposto na Lei 9/2007, do 13 de xuño, de subvencións de Galicia.
Segunda.-Estas bases, a convocatoria e cantos actos administrativos deriven delas, poderán impugnarse na forma e nos prazos establecidos na Lei 30/1992, de réxime xurídico das administracións públicas e do procedemento administrativo común.
Terceira.-Autorízase o director xeral de Relacións Exteriores e coa Unión Europea para ditar, no ámbito das súas competencias, as instrucións precisas para o desenvolvemento e cumprimento desta orde.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de novembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO I
Bases reguladoras para a convocatoria de bolsas destinadas á formación de expertos/as en cooperación internacional para o desenvolvemento
Primeira.-Obxecto.
Estas bases teñen por obxecto regular a convocatoria de catorce bolsas para a formación de expertos/as en cooperación internacional para o desenvolvemento.
Os destinos das bolsas serán a sede da Dirección Xeral de Relacións Exteriores e coa UE (en diante dirección xeral), as oficinas técnicas de Cooperación da Axencia Española de Cooperación Internacional para o Desenvolvemento ou algunha organización internacional multilateral, nalgún dos países onde desenvolven os seus proxectos.
As bolsas reguladas nesta orde concederanse en réxime de concorrencia competitiva e baixo os principios de publicidade, obxectividade, transparencia, igualdade, non-discriminación, eficacia e eficiencia.
Segunda.-Requisitos dos solicitantes.
Os solicitantes deben reunir os seguintes requisitos:
a) Posuír a nacionalidade española ou ser nacional dun estado membro da Unión Europea.
b) Ter veciñanza administrativa en Galicia.
c) Ter nacido o 1 de xaneiro de 1978 ou con posterioridade a esa data.
d) Estar en posesión de título universitario de grao medio ou superior.
e) Non ser ou ter sido beneficiario dunha bolsa de formación no eido da cooperación internacional ao desenvolvemento da Xunta de Galicia.
f) Non manter relación laboral vixente co organismo que promove a bolsa nin coas entidades colaboradoras.
g) Durante o período de desfrute da bolsa, non colaborar con ningún axente da cooperación dos establecidos no artigo 23 da Lei 3/2003, do 19 de xuño, de cooperación para o desenvolvemento.
h) Non padecer enfermidade nin estar afectado por limitacións físicas ou psíquicas que sexan incompatibles coas actividades formativas para as que se convocan as bolsas.
Terceira.-Solicitude, documentación e prazo de presentación.
1. Os/as interesados/as deberán cubrir a solicitude que figura no anexo II dirixida ao director xeral de Relacións Exteriores e coa UE e presentala no rexistro xeral da Dirección Xeral de Relacións Exteriores e coa UE ou por calquera das formas previstas na Lei de réxime xurídico das administracións públicas e do procedemento administrativo común.
No caso de presentar a solicitude nun rexistro que non sexa o da dirección xeral ou de remitila por correo, o/a interesado/a deberá comunicarlle á dita dirección xeral esta circunstancia, no mesmo día, a través de fax (ao número 881-999029)
Xunto coa solicitude presentarase, ademais, a seguinte documentación, orixinal ou fotocopia compulsada:
a) Título universitario ou xustificación de pagamento dos dereitos de expedición.
b) Certificado médico oficial que acredite non padecer enfermidade nin estar afectado por limitacións físicas ou psíquicas que sexan incompatibles coas actividades formativas obxecto da bolsa.
c) Curriculum vitae do solicitante con foto, en que se relacionen os estudos cursados e, se é o caso, a súa experiencia profesional, así como os documentos acreditativos dos méritos alegados.
d) Memoria sobre as accións internacionais de cooperación para o desenvolvemento. Esta memoria debe presentarse en soporte dixital e/ou en papel en formato A4 mecanografada a dobre espazo e por unha soa cara, e a súa extensión non será inferior a dez nin superior a vinte páxinas.
e) Declaración do conxunto de todas as axudas solicitadas ou concedidas para as actividades obxecto desta orde das distintas administracións públicas competentes ou calquera dos seus organismos, entes ou sociedades consonte o modelo que se inclúe nesta convocatoria como anexo III.
f) Declaración responsable de non reunir ningunha das circunstancias epecificadas no artigo 10.2º da Lei 9/2007, do 13 de xuño, de subvencións de Galicia, consonte o modelo que se inclúe nesta convocatoria como anexo IV.
g) Declaración responsable de non ter emprego remunerado nin gozar doutra bolsa ou axuda, calquera que fose esta, ou, no caso de ter emprego remunerado ou gozar doutra bolsa, un compromiso expreso de renunciar a eles con anterioridade ao momento de incorporación a esta bolsa, consonte o modelo que se inclúe nesta convocatoria como anexo IV.
2. Ao abeiro do establecido nos artigos 2 e 3 do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, a presentación da solicitude polo interesado implicará a autorización á Dirección Xeral de Relacións Exteriores e coa UE para comprobar os datos de identidade e de residencia.
Non obstante, o/a solicitante poderá denegar expresamente o consentimento; daquela, deberá entregar a fotocopia compulsada do documento de identidade correspondente e do certificado de empadroamento necesario.
3. Ao abeiro do establecido no artigo 20.3º da Lei 9/2007, do 13 de xuño, de subvencións de Galicia, a presentación da solicitude polo interesado implicará a autorización á Dirección Xeral de Relacións Exteriores e coa UE para solicitar, de ser o caso, as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias e coa Seguridade Social. Estes requisitos deberán acreditarse, de ser o caso, antes de efectuar a proposta de resolución, así como da tramitación do pagamento, ao abeiro do disposto no artigo 11 e) da dita lei.
4. Mediante a presentación da solicitude de subvención, o interesado presta expresamente o seu consentimento á Dirección Xeral de Relacións Exteriores e coa UE para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 (DOG nº 153, do 9 de agosto).
5. O prazo para a presentación da solicitude e a documentación sinalada no parágrafo 1 da base terceira será dun mes a partir do día seguinte ao da publicación da orde no Diario Oficial de Galicia.
No caso de que a solicitude non estivese debidamente cuberta ou que a documentación presentada contivese erros ou fose incompleta, requirirase o solicitante para que no prazo de dez días emende a falta ou achegue os documentos necesarios con indicación de que, se así non o fixese, se considerará desistido da súa petición e procederase ao arquivo do seu expediente na forma e termos indicados no artigo 71 da Lei 30/1992, de réxime xurídico das administracións públicas e do procedemento administrativo común.
Cuarta.-Duración das bolsas, obrigas dos/as bolseiros/as, plan formativo e contía.
1. Duración das bolsas.
As actividades de formación desenvolveranse ao longo do ano 2010 cunha duración máxima de dez meses, entre o 1 de marzo e o 31 de decembro, logo de aceptación por parte do/da solicitante que resulte seleccionado/a. Poderán ser prorrogadas por 12 meses máis sempre que as dispoñibilidades orzamentarias así o permitan e logo do informe de conformidade da Subdirección Xeral de Cooperación Exterior.
2. Obrigas dos/as bolseiros/as.
A aceptación da bolsa xera a obriga do/a bolseiro/a de subscribir un seguro de asistencia sanitaria, de accidentes e de repatriación en caso de accidente ou enfermidade, que terá cobertura internacional e vixencia polo período de duración da bolsa, ou ben acreditar por calquera medio admitido en dereito dispor da dita cobertura.
O/a bolseiro/a tamén se obriga pola aceptación a:
*Desempeñar as actividades de formación obxecto da bolsa, de luns a venres, en horario de mañá e/ou tarde, de acordo coa distribución que realice a dirección xeral xunto co responsable do organismo/proxecto onde o/a bolseiro/a realice as súas prácticas.
*Levar a cabo o plan de formación acordado xunto coa dirección xeral e responsable do organismo/proxecto onde realiza as prácticas e cumprir coas normas de funcionamento e actividades que sexan determinadas.
*Desprazarse cando así o acorde coa dirección xeral e o responsable do organismo/ proxecto onde realiza as prácticas.
*Utilizar os medios dispoñibles no lugar onde se estea a desenvolver a bolsa para a realización das actividades formativas.
*Non desempeñar ningún traballo remunerado durante o período de vixencia da bolsa.
*Manter un comportamento que en ningún caso implique un prexuízo para os intereses da Xunta de Galicia nin para a imaxe exterior de Galicia e España.
*Mencionar a súa condición de bolseiro nas teses de doutoramento ou nos traballos de investigación en que participe.
3. Plan formativo.
Unha vez incorporado/a no seu destino, o/a bolseiro/a acordará o seu plan formativo xunto co titular do servizo de formación e coordinación institucional da dirección xeral e o coordinador xeral da OTC ou o responsable do proxecto de que se trate, segundo corresponda. Este plan formativo incluirá, polo menos, unha primeira parte en que o/a bolseiro/a se formará na estrutura, estratexias e programación da institución/organización de que se trate. A segunda parte do plan formativo permitirá ao/á bolseiro/a formarse na práctica das fases do ciclo dos proxecto de cooperación para o desenvolvemento (identificación, formulación, seguimento e avaliación final).
De ser o caso, os/as bolseiros/as seleccionados/as desprazaranse á sede do organismo onde realicen as súas practicas durante un período que establecerá a dirección xeral, co fin de coñecer aos responsables dos países onde se van realizar as estadías de formación, así como a estrutura, as estratexias e os programas do organismo correspondente.
Do mesmo modo, a dirección xeral, poderá establecer para os/as bolseiros/as con destino na súa sede a realización dun período de formación práctica, non superior a dous meses, nalgún dos países prioritarios da cooperación galega.
4. Contía.
O importe da bolsa será de 1.200  brutos mensuais, en caso de que os destinos sexan no exterior, e 990  brutos mensuais, en caso de que os destinos sexan na sede da dirección xeral, que se farán efectivos polo importe líquido tras realizar a retención fiscal que lle corresponda, na conta bancaria que sinale a persoa beneficiaria da bolsa. Os meses serán considerados en todos os casos de 30 días. A contía percibida estará en función do número de días desfrutados desde a incorporación á bolsa.
Os/as bolseiros/as destinados/as ao exterior recibirán, en concepto de aboamento dos gastos de viaxe, seguros e primeiro establecemento, unha contía global de 3.000 euros para cada un dos destinos propostos. Nesta contía entenderanse incluídos os gastos ocasionados con motivo dos desprazamentos internos necesarios no desenvolvemento da bolsa no ámbito xeográfico correspondente.
Os/as bolseiros/as con destino na sede da dirección xeral, cando para os efectos de completar a súa formación practica sexan enviados temporalmente ao exterior, percibirán en concepto de aboamento de gastos de viaxe, aloxamento, seguros e desprazamentos internos a contía global de 2.500 euros.
Así mesmo, os/as bolseiros/as, no caso de estimarse necesario pola dirección xeral o seu desprazamento temporal á sede principal de calquera dos organismos onde realizan as súas practicas ou a algunha misión específica nos seus destinos, percibirán en concepto de aboamento dos gastos da viaxe (transporte, aloxamento e manutención) unha contía de 100 euros diarios se o desprazamento ten lugar fóra de Galicia e de 50 euros diarios, se o desprazamento ten lugar en Galicia. Do mesmo xeito, no caso de estimarse necesario aumentar a contía mensual dalgunha das bolsas do exterior motivado na carestía da vida do pais de destino, poderase establecer por resolución do director xeral un incremento mensual de ata 200 euros por bolsa.
De ser o caso, poderase facilitar aos bolseiros/as a asistencia a cursos de formación que a dirección xeral xulgue convenientes, mediante o aboamento dos gastos ocasionados con motivo destas actividades
A contía máxima dos conceptos sinalados nos dous parágrafos anteriores non superará os 24.960 euros para o total dos bolseiros/as.
Quinta.-Procedemento de adxudicación das bolsas e baremo.
1. Para a adxudicación das bolsas constituirase unha comisión de avaliación, que adaptará o seu funcionamento ao previsto nesta convocatoria e, supletoriamente, aos regulamentos contidos no capítulo II, título II, artigos 22 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común.
A comisión comporase polos seguintes membros:
Presidente: o director xeral de Relacións Exteriores e coa Unión Europea, ou a persoa en quen delegue.
Secretario/a: un funcionario/a da Dirección Xeral de Relacións Exteriores e coa Unión Europea.
Vogais: un funcionario/a da Dirección Xeral de Relacións Exteriores e coa Unión Europea, un experto en cooperación ao desenvolvemento designado polo presidente da comisión avaliadora e unha persoa designada pola Axencia Española de Cooperación Internacional para o Desenvolvemento.
A comisión poderá estar asesorada polo persoal técnico que considere necesario o cal asistirá ás sesións con voz pero sen voto.
A composición da comisión de avaliación farase pública no portal web cooperacion galega.org e no taboleiro de anuncios da dirección xeral.
2. A comisión examinará as solicitudes presentadas, valorando os méritos acreditados documentalmente, conforme o seguinte baremo, ata un máximo de 10 puntos:
-Por formación específica (máster, curso de posgrao ou curso de especialización) en materia de cooperación internacional para o desenvolvemento: 0,50 puntos por cada 100 horas lectivas, ata un máximo 3 puntos.
-Por coñecemento de idiomas estranxeiros: ata un máximo de 1 punto.
*Por certificado de aptitude de nivel avanzado dunha lingua estranxeira: 0,50 puntos.
*Por certificado de aptitude de nivel medio dunha lingua estranxeira: 0,25 puntos.
A valoración do certificado de aptitude de nivel avanzado dunha lingua exclúe a do certificado de nivel medio da mesma lingua.
-Por cursos de galego:
*Por grao de iniciación ou equivalente: 0,50 puntos.
*Por grao de perfeccionamento ou equivalente: 1 punto.
-Por cada curso de formación relacionado coa cooperación internacional para o desenvolvemento, de 18 ou máis horas: 0,20 puntos ata un máximo de 2 puntos.
-Por cursos relacionados coa informática e/ou internet, de 18 ou máis horas: 0,20 puntos por cada un ata un máximo de 1 punto.
-Pola realización de tarefas de voluntariado social debidamente acreditadas: 0,5 puntos por cada 6 meses, ata un máximo de 1 punto.
-Pola participación en proxectos de cooperación ao desenvolvemento: 0,5 puntos por cada 3 meses, ata un máximo de 1 punto.
Forma de acreditación dos méritos: fotocopia compulsada dos títulos ou certificados de participación nas actividades formativas. O coñecemento de idiomas estranxeiros acreditarase mediante o correspondente certificado oficial expedido pola Escola Oficial de Idiomas ou institucións ou centros recoñecidos oficialmente.
As tarefas de voluntariado e a participación en proxectos de cooperación ao desenvolvemento acreditaranse por certificado expedido pola correspondente entidade onde se realizasen estas ou fotocopia compulsada do contrato ou contratos de traballo e certificación de vida laboral expedida pola Tesouraría Xeral da Seguridade Social, de ser caso.
3. Unha vez rematado o proceso de avaliación dos méritos dos solicitantes, a Comisión de Avaliación confeccionará a lista provisional de posibles bolseiros/as, ordenada de maior a menor, segundo a súa puntuación. Esta lista provisional exporase no taboleiro de anuncios da Subdirección Xeral de Cooperación Exterior, sita na rúa Feáns, 3 baixo, Santiago de Compostela. Tamén estará á disposición dos interesados na páxina web da cooperación galega (
http://www.cooperaciongalega.org
).
4. Abrirase un prazo de 3 días hábiles contados a partir do seguinte do da data de publicación da lista provisional, co fin de realizar consultas e reclamacións sobre esta. Seguidamente, a Comisión de Valoración resolverá as reclamacións, expoñéndose a seguir a lista definitiva de posibles bolseiros/as, nos mesmos lugares e forma citados anteriormente, xunto coa puntuación mínima para acceder á entrevista.
5. Entrevista persoal.
A comisión realizará unha entrevista cos/coas aspirantes con maior puntuación. Á vista da valoración dos méritos dos/das candidatos/as, a Comisión determinará a puntuación mínima para acceder á entrevista.
Na entrevista valoraranse as aptitudes e actitudes persoais dos aspirantes para a realización das actividades que se van desenvolver, o coñecemento dos temas de cooperación, a súa motivación e iniciativa así como a facilidade de expresión oral. Esta entrevista será valorada de 0 a 5 puntos, sendo necesario para poder acceder a unha das bolsas convocadas acadar unha puntuación mínima de 2 puntos nela.
A Comisión facilitaralles aos aspirantes antes da realización da entrevista os criterios específicos para avaliar nesta.
6. A Comisión valorará, unha vez realizada a entrevista e tendo en conta a formación dos aspirantes e o coñecemento dos idiomas dos países en que o español non sexa a lingua predominante, a idoneidade de cada un dos candidatos en función dos destinos propostos.
7. A Comisión proporá unha listaxe de adxudicatarios/as entre os/as solicitantes que acaden unha maior puntuación, indicando os destinos propostos para cada un deles, facéndoa pública mediante a inserción no taboleiro de anuncios e na páxina web da dirección xeral (
http://www.cooperaciongalega.org
). Incluirase unha listaxe de reserva, integrada polos solicitantes valorados cun mínimo de 2 puntos na fase de entrevista segundo orde de puntuación consecutiva, que se terán en conta para os supostos de renuncias ou baixas dos/as adxudicatarios/as.
8. A Comisión elevará a súa proposta de resolución ao conselleiro de Presidencia, Administracións Públicas e Xustiza, que resolverá, de acordo co establecido no artigo 7 da Lei 9/2007, do 13 de xuño, de subvencións de Galicia.
9. Segundo o establecido no artigo 23.4º da Lei 9/2007, do 13 de xuño, de subvencións de Galicia, o prazo máximo para resolver e notificar a resolución do procedemento non poderá exceder os tres meses, contados a partir da publicación desta convocatoria.
As solicitudes entenderanse desestimadas de non ditarse resolución expresa no prazo sinalado no parágrafo anterior.
10. No suposto de que, unha vez adxudicadas as bolsas, os/as beneficiarios/as non declarasen a súa aceptación ou renunciasen unha vez aceptada, a bolsa poderá ser adxudicada ao/á seguinte aspirante con maior puntuación, procedendo, do mesmo xeito, no caso de non aceptación ou renuncias sucesivas.
11. De non presentarse solicitudes, ou de non acadar as rexistradas a puntuación mínima exixida na fase de avaliación dos méritos ou na fase de entrevista, a convocatoria será declarada deserta mediante orde do conselleiro de Presidencia, Administracións Públicas e Xustiza que se publicará no Diario Oficial de Galicia.
Sexta.-Publicidade, aceptación, renuncia e reintegro.
1. A resolución de concesión das bolsas será publicada no Diario Oficial de Galicia e na web www.cooperaciongalega.org, sen prexuízo das notificacións individuais feitas aos/ás beneficiarios/as seus.
2. De acordo co establecido nos números 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega, a Dirección Xeral de Relacións Exteriores e coa UE publicará a relación de beneficiarios e o importe das axudas concedidas ao abeiro desta orde no Diario Oficial de Galicia e na súa páxina web oficial, polo que a presentación da solicitude leva implícita a autorización para o tratamento destes datos.
3. Unha vez recibidas as notificacións de concesión das bolsas polos/as beneficiarios/as, no prazo máximo de dez días, estes deberán comunicar á dirección xeral a súa aceptación ou renuncia. No caso de aceptación, achegarase con ela certificación bancaria da conta onde deberá ser aboada a bolsa e acreditación de dispoñer da cobertura asistencial exixida na base cuarta, parágrafo dous. Transcorridos os sinalados dez días, se os/as beneficiarios/as non se declarasen en ningún sentido, entenderase tacitamente aceptada segundo o establecido no artigo 21.5º da Lei de subvencións de Galicia.
No caso das renuncias á bolsa, procederase a adxudicala, se é o caso, ao seguinte solicitante que figure por orde de puntuación na listaxe de reserva confeccionada inicialmente.
Seguirase este mesmo procedemento, se é o caso, cando durante o tempo de vixencia da bolsa se producir algunha vacante por calquera circunstancia, incluída a renuncia.
4. A renuncia durante a vixencia da bolsa, que deberá comunicarse mediante escrito dirixido ao director xeral de Relacións Exteriores e coa UE con cando menos un mes de antelación á data en que se desexa facela efectiva, dará lugar á devolución das cantidades percibidas, salvo causas xustificadas debidamente acreditadas e aceptadas polo órgano concedente da bolsa, e determinará en todo caso a perda dos dereitos económicos da parte da bolsa non desfrutada.
Sétima.-Natureza xurídica da relación.
A aceptación da bolsa non xera ningún tipo de vínculo laboral, administrativo nin de calquera outra natureza contractual ou legal entre a Administración autonómica ou a Administración xeral do Estado e o/a beneficiario/a, nin suporá a súa alta en réxime ningún da seguridade social. Os dereitos e as obrigas cínguense en exclusiva aos estipulados nestas bases reguladoras.
Oitava.-Aboamento das bolsas.
O aboamento das bolsas realizarase a mes vencido, tras a correspondente certificación da dirección xeral do bo aproveitamento das prácticas, de acordo coa emitida polo responsable do proxecto a que está adscrito/a o/a bolseiro/a.
Novena.-Causas de extinción e revogación da bolsa.
1. A condición de bolseiro/a extínguese por:
*Expiración do período de duración da bolsa.
*Renuncia.
*Enfermidade ou accidente que o incapacite para o desenvolvemento das prácticas.
2. Darán lugar á revogación da bolsa, sen prexuízo das causas xerais establecidas na normativa de axudas públicas, logo da instrución de procedemento contraditorio:
*O incumprimento por parte do/a bolseiro/a das obrigas relacionadas na base cuarta, contraídas coa aceptación da bolsa.
*A ausencia inxustificada.
*Obtención da bolsa sen reunir os requisitos exixidos para a súa concesión ou destinala para finalidades distintas para as que foi concedida.
3. A revogación da bolsa obrigará ao/á beneficiario/a, se é o caso, ao reintegro das cantidades percibidas incluídos os xuros de demora, tas a instrución do procedemento de reintegro previsto na normativa de aplicación.
Décima.-Información aos órganos fiscalizadores.
Os/as beneficiarios/as estarán obrigados/as a facilitar toda a información que lles sexa requirida pola Intervención Xeral da Xunta de Galicia, o Tribunal de Contas español e o Consello de Contas de Galicia no exercicio das súas funcións de fiscalización e control do destino das subvencións.
Décimo primeira.-Modificación das condicións. Incompatibilidades.
1. Toda alteración das condicións tidas en conta para a concesión da bolsa poderá dar lugar á modificación da resolución de concesión.
2. Estas bolsas son incompatibles con outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou calquera tipo de ingresos pola prestación de servizos profesionais ou a realización de traballo remunerado.
Décimo segunda.-Recursos.
As resolucións expresas ou presuntas ditadas en aplicación do disposto nestas bases reguladoras esgotan a vía administrativa e contra elas cabe interpoñer os seguintes recursos:
a) Recurso potestativo de reposición ante o mesmo órgano que ditou a resolución, no prazo dun mes contado a partir do día seguinte ao da correspondente notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
b) Recurso contencioso-administrativo ante o órgano xurisdicional competente desa orde, no prazo de dous meses, contados a partir do día seguinte ao da correspondente notificación, ou no prazo de seis meses, contados a partir do día seguinte a aquel en que se producir o acto presunto.
Décimo terceira.-Memoria final.
No prazo máximo dun mes desde a finalización do período de formación, os/as bolseiros/as presentarán á dirección xeral unha memoria-resumo das actividades realizadas no seu destino así como certificación do responsable do proxecto de que se trate, coordinador xeral da OTC/responsable da oficina do organismo correspondente, que será avaliada pola dirección xeral e expedirá, de ser estas avaliadas positivamente, diploma acreditativo do bo aproveitamento do período formativo, con indicación da súa duración.
Ver referencia pdf "24000D004P009.PDF"